**Lukin vremeplov**

Laura Tomašić

Što se ovdje događa? Kako je ova gospođa uspjela pomaknuti mobitel, a uopće nije ustala iz kreveta? Zanima vas što se dogodilo? Objasnit ću vam.

Moj prijatelj iz razreda Luka izradio je vremeplov. Uzeo je staru, sivu, veliku kutiju i popravio potrgani sef s brojkama. Brojke je odlučio izrezati iz sefa. Stavio ih je u urezani dio stare kutije i povezao nekim čudnim žicama koje su vodile u još neku manju kutiju. Na velikoj je kutiji izrezao velik otvor koji je predstavljao vrata vremeplova. Manji otvor na toj kutiji bio je predviđen za postolje glave. Taj je otvor stavio u staklo. Zanima li vas čemu brojke na njegovom vremeplovu? Reći ću vam, iako možda već i sami nagađate. Brojke vam pomažu kako biste odlučili u koju godinu želite otići. Problem je bio što nitko nije vjerovao u Lukin rad.

„Luka, ja ti vjerujem, sigurna sam da će tvoj uređaj raditi”, pokušavala sam ga smiriti.

„Stvarno? Vjeruješ mi?” uzvraćao mi je pitanja u nevjerici.

„Da, Luka, vjerujem ti”, potvrdno sam kimnula glavom.

„Ti ćeš onda imati čast prva isprobati moj vremeplov”, rekao je i pokazao mi rukom da uđem u veliku sivu kutiju.

„Stvarno? Imam tu čast? Šališ se?” upitah ga zbunjeno.

Luka je samo potvrdno kimnuo glavom dajući mi do znanja da misli ozbiljno. Tog sam trenutka znala da ću sudjelovati u eksperimentu koji će promijeniti povijest čovječanstva. Zanima vas što se dogodilo? Poslušajte nastavak priče.

„U koju godinu želiš otići?” Lukin me glas trgnuo iz sanjarenja što bi se za koji tren moglo dogoditi.

Ponovio mi je pitanje jer ga prvi puta nisam čula.

„U 2060.”, odgovorih.

„Uredu”, utipkao je željenu godinu na brojke iz starog sefa.

„Čekaj, zaboravio sam nešto”, otrčao je u kuhinju i nakon nekog vremena vratio se i držao naočale u rukama. U tom trenutku nisam shvaćala što se zapravo događa.

„Evo, izvoli, ovo su naočale fantazije. Pomoću njih ćeš otići u budućnost. Zapravo otići ćeš svojim mislima, a naočale će ti pomoći da stvoriš slike prostora u kojem ćeš se zateći”, govorio je.

„Dobro, spremna sam”, odgovorila sam dok je Luka zatvarao vrata svog vremeplova.

U tom sam trenutku razmišljala što će nam donijeti budućnost? Znala sam da ću doznati jer sam vjerovala u Lukin eksperiment.

„Hoće li se on u budućnosti baviti fizikom?” razmišljala sam.

Odjednom je počelo šuškanje koje je postajalo sve glasnije i glasnije dok se nije pretvorilo u buku koju više nisam mogla podnijeti. Što je postajalo glasnije meni se sve više i više počinjalo vrtjeti. Sve se oko mene okretalo i začudo sve je oko mene bilo nekako šareno. Iz mojih je očiju izlazila boja koju uopće ne mogu opisati. Prelijevale su se nijanse plave, zelene, crvene, žute, sive i svih mogućih i nemogućih boja kojih biste se ikada mogli dosjetiti. Odjednom se pojavilo ljubičasto svjetlo i sve se smirilo. Buka se utišala, vrtnja je prestala zajedno sa svim onim bojama. Stajala sam kao ukapljena na vratima vremeplova i bojala sam se istupiti naprijed, izaći izvan njega. Odjednom sam shvatila da ću morati izaći sama i vidjeti što se događa.

Otvorila sam vrata i našla se u nekoj radionici, gdje je stariji čovjek nešto izrađivao.

„Djedice, tko ste vi? Gdje je Luka? Što ste mu učinili? Gdje je moj prijatelj?” panično sam postavljala pitanja. Ubrzo sam shvatila kako me gospodin ne može čuti, prisutna sam samo duhom, tijelom me nije zapravo tamo bilo.

„Luka, dođi na ručak”, čuo se ženski glas iz kuhinje.

„Luka, je li moguće da je ovo Luka?” ostala sam šokirana.

Kako li je samo visok. Pa kad je toliko narastao?

Nakon početnog šoka stvari su mi pomalo postajale jasnije. Da, to je Luka. On bi u 2060. godini imao pedeset i pet godina. Vremeplov radi, Lukin izum zaista radi.

„Ali.. što radi Luka u ovoj radionici? Zašto se ne bavi fizikom?” pitala sam se.

Dolazim do predmeta koji je očito upravo izradio. Bio je to neki čip.

„Laura, dođi mi pomoći testirati novi izum”, pozvao je ženu iz kuhinje.

Zamislite samo u kakvom sam čudu stajala gledajući oči u oči sama sebe, ženu koja ću postati za četrdeset i dvije godine.

„Jesam li to ja?” pitala sam se ili je sve samo slučajnost.

Svratila sam misli i pozorno pogledala o kakvom se čipu radi. Reći ću vam onoliko koliko sam uspjela razumjeti Luku i Lauru, koja sam možda ja.

Luka je uzeo maleni USB i u njega stavio poseban program kojim čovjek upravlja svojim mislima. Čovjek samo nešto zamisli i predmet to učini, a da se čovjek nije ni pomaknuo. Sjećate li se gospođe s telefonom? Taj USB bio je svega veličine nokta, a mogao je toliko stvari. TI USB-ovi se zajedno s programom koji je Luka stavio u njih nazivaju čipovi. Odlučio je ugrađivati čipove u različite predmete i provjeravati rade li jednako dobro kao što rade na mobitelima.

„Luka, hoćeš li me zauvijek zvati da testiram tvoje izume?” upitala ga je Laura.

„Ti si testirala moj prvi izum i uvijek imala vjeru u ono što radim”, rekao je Luka.

Laura sam, dakle, zaista bila ja. Zanimalo me kako je Lukin izum prihvaćen u svijetu te sa odlučila otići u 2063. godinu kako bih se uvjerila.

Ponovno isti postupak. Buka, vrtnja te na koncu ljubičasta svjetlost. Stigla sam.

Izlazim iz vremeplova, Križevci su prazni. Otišla sam do prve kuće i sjela na kauč. Nisam se previše opterećivala kod koga sam jer me ljudi ionako ne mogu vidjeti. Čovjek koji je sjedio kraj mene glasom je dozvao mobitel koji se za tren našao u njegovoj ruci. Luka je uspio. Otišla sam iz kuće i prošetala se do glavnog trga. Veliki žamor i sve puno ljudi. Trebalo mi je neko vrijeme da shvatim što se zapravo događa, jer nisam baš vješta s engleskim jezikom. Zamislite, tolika količina ljudi, jer se Luka penje na pozornicu i preuzima Nobelovu nagradu. Sve se činilo kao iz snova. Moj prijatelj, mali Lukica, kojeg su svi smatrali čudakom, onaj u čije izume nitko nije vjerovao osim mene, prima čestitke od najvećih svjetskih dužnosnika. Vidjela sam sve, sve što me zanimalo. Vratila sam se u vremeplov i upisala 2018. godina. Buka, vrtnja i boje te na kraju ponovno ljubičasto svjetlo.

Izašla sam iz vremeplova, a oko mene su stajali Luka te njegovi i moji roditelji. Svima sam rekla da sam dobro te da ne krive Luku jer sam u vremeplov ušla svojevoljno.

„Što si vidjela, kako je bilo?” upitao me Luka.

Nasmiješila sam se i rekla: „Ti si budućnost fizike.”